## 2. Markeringsværktøjer

Få adgang til disse værktøjer ved at vælge Værktøjer → Markeringsværktøjer i hovedmenuen.

### 2.1. Fælles funktioner

Markeringsværktøjer er designet til at udvælge områder i det aktive lag, så du kan arbejde på dem uden at påvirke de umarkerede områder. Hvert værktøj har sine egne individuelle egenskaber, men markeringsværktøjerne har også en række indstillinger og funktioner til fælles. Disse fælles træk er beskrevet her; variationerne forklares i de følgende afsnit for hvert enkelt værktøj. Hvis du har brug for hjælp til, hvad en “markering” er i GIMP, og hvordan den fungerer, kan du se Markering.

Denne kategori inkluderer følgende værktøjer:

- Rektangulær markering;

- Elliptisk markering;

- Frihåndsmarkering (Lasso);

- Forgrundsmarkering;

- Udflydende markering (Markér sammenhængende områder);

- Markering efter farve og

- Saksemarkering (Markér former i billedet).

På nogle måder kan værktøjet Kurver også betragtes som et markeringsværktøj: Enhver lukket sti kan konverteres til en markering. Det kan også meget mere, men har ikke de samme muligheder som de andre markeringsværktøjer.

#### 2.1.1. Ændringstaster

Markeringsværktøjernes opførsel ændres, hvis du holder tasterne Ctrl, Skift og/eller Alt nede, mens du bruger dem.

| Bemærk
Avancerede brugere finder ændringstasterne meget værdifulde, men nybegyndere synes ofte, de er forvirrende. Heldigvis er det til de fleste formål muligt at bruge tilstandsknapperne (beskrevet nedenfor) i stedet for ændringstasterne.

Ctrl

  Når du opretter en markering, kan det at holde Ctrl-tasten nede medføre to forskellige handlinger alt efter, hvordan du bruger den:

  - Hvis du holder tasten nede, mens du tegner markeringen, slås indstillingen “Udvid fra midten” til eller fra.

  - Hvis du holder tasten Ctrl nede, før du tegner en markering, skifter denne nye markering til tilstanden Træk fra. Så denne nye markering vil blive trukket fra en eksisterende, så snart du slipper klikket, så vidt de har fælles pixels.

Alt

  Hvis du holder Alt nede, kan du flytte den aktuelle markering (kun dens ramme og ikke dens indhold). Hvis hele billedet skal flyttes i stedet for kun markeringen, kan du prøve Skift+Alt. Bemærk, at Alt-tasten nogle gange opfanges af vinduessystemet (hvilket betyder, at GIMP ikke ved, at der blev trykket på den), så det er ikke sikkert, at det virker for alle.

Shift

  Når du opretter en markering, kan det at holde Skift-tasten nede medføre to forskellige handlinger, alt efter hvordan du bruger den:

  - Hvis du holder tasten nede, før du klikker for at starte markeringen, vil denne markering være i tilstanden Læg til, så længe du trykker på tasten.

  - Hvis du holder tasten Skift nede efter at have klikket for at starte markeringen, afhænger effekten af det værktøj, du bruger: Markeringen bliver f.eks. et kvadrat med værktøjet Rektangulær markering.

Ctrl+Shift

  Ved at bruge Ctrl+Skift sammen kan man gøre en række forskellige ting afhængigt af hvilket værktøj, man bruger. Fælles for alle markeringsværktøjer er, at markeringstilstanden skifter til gennemskæring, så markeringen efter endt operation består af gennemskæringen af det optegnede område og den allerede eksisterende markering. Det er en øvelse for læseren at lege med de forskellige kombinationer, der er tilgængelige, når man udfører markeringer, mens man holder Ctrl+Skift nede og slipper enten begge eller en af dem, før man slipper musens Venstreknap.

Ændringstaster til flytning fa markeringer

  Ctrl+Alt+Venstre-klik-og-træk og Skift+Alt+Venstre-klik-og-træk bruges til at flytte markeringer. Se Afsnit 2.1, “Flyt og ændr størrelsen på en markering”.

Mellemrumstast

  Hvis du trykker på Mellemrumstasten, mens du bruger et markeringsværktøj, omdannes dette værktøj til navigationskrydset, så længe du trykker på tasten, så du kan panorere rundt i billedet i stedet for at bruge rullebjælkerne, når dit billede er større end lærredet. Dette er standardindstillingen: I indstillingerne for Billedvinduer kan du ændre mellemrumstastens funktion til værktøjet Flytning.

#### 2.1.2. Indstillinger

Her beskriver vi de værktøjsindstillinger, der gælder for alle markeringsværktøjer. Indstillinger, der kun gælder for nogle værktøjer, eller som påvirker hvert værktøj forskelligt, beskrives i afsnittene om de enkelte værktøjer. De aktuelle indstillinger kan ses i dialogen Værktøjsindstillinger, som du altid bør have synlig, når du bruger værktøjer. For at gøre brugerfladen ensartet vises de samme indstillinger for alle markeringsværktøjer, selv om nogle af dem ikke har nogen effekt for nogle af værktøjerne.

Tilstand

  Dette bestemmer, hvordan den markering, du opretter, kombineres med en allerede eksisterende markering. Bemærk, at de funktioner, der udføres af disse knapper, kan kopieres ved hjælp af ændringstasterne som beskrevet ovenfor. For det meste anvender avancerede brugere ændringstasterne, mens nybegyndere synes, tilstandsknapperne er lettere at bruge.

  Erstat

    Erstatningstilstand vil medføre, at en eksisterende markering ødelægges eller erstattes, når den nye markering oprettes.

  Læg til

    Læg til-tilstand vil få den nye markering til at blive tilføjet til eksisterende markeringsområder.

  Træk fra

    Træk fra-tilstand fjerner det nye markeringsområde fra eksisterende markeringsområder.

  Gennemskær

    Gennemskæringstilstand laver en ny markering ud fra det område, hvor det eksisterende markeringsområde og det nye markeringsområde overlapper hinanden.

Kantudjævning

  Denne indstilling påvirker kun nogle markeringsværktøjer: Den får markeringsgrænsen til at blive tegnet mere jævnt.

Udtynd kanter

  Denne indstilling gør det muligt at sløre markeringens grænse, så punkter nær grænsen kun er delvist markeret. Se ordlisten under Udtynding for yderligere oplysninger om udtynding.

  Når denne indstilling er markeret, vises en Radius-indstilling. Standardværdien er 10 pixels: højere billedopløsning, højere radius.

Kapitel 14. Værktøjer |  | 2.2. Rektangulær markering

Report a bug in GIMP Rapportér en fejl i fejlsporing