### 2.4. Dialogen farvekort

Figur 15.11. Et indekseret billede med seks farver og farvekortdialogen

I dialogen Farvekort (indekseret palet er et bedre navn) kan du redigere et indekseret billedes farvekort. Hvis tilstanden for det aktive billede er RGB eller Gråtoner i stedet for Indekseret, er dialogen tom og ubrugelig.

#### 2.4.1. Aktivér dialogen

Dialogen kan dokkes. Se hvordan i afsnittet Afsnit 2.3, “Dialoger og dokning”.

Du kan tilgå den:

- gennem hovedmenuen: Vinduer → Dokbare dialoger → Farvekort.

- fra fanebladsmenuen i enhver dokbar dialog ved at klikke på fanebladsmenuknappen og vælge Tilføj faneblad → Farvekort

I menuen Vinduer er der en liste over frigjorte vinduer, som kun findes, hvis mindst én dialog forbliver åben. I dette tilfælde kan du åbne dialogen “Farvekort” i hovedmenuen: Vinduer → Farvekort.

#### 2.4.2. Farvekort og indekserede billeder

I et indekseret billede tildeles farverne ikke direkte (som det sker i RGB- og gråtonebilleder), men indirekte ved hjælp af en opslagstabel, der kaldes et farvekort.

For at bestemme den farve, der skal vises for den enkelte pixel, slår GIMP indekset op i billedets farvekort. Hvert indekseret billede har sit eget farvekort. I GIMP er det maksimale antal farver i et farvekort 256. For et farvekort af maksimal størrelse tildeles hvert indeks fra 0 til 255 en vilkårlig RGB-farve. Der er ingen regler, der begrænser de farver, der kan tildeles et indeks, eller den rækkefølge, de vises i; ethvert indeks kan tildeles en hvilken som helst farve.

Det er vigtigt at indse, at farverne i farvekortet er de eneste tilgængelige farver for et indekseret billede (medmindre du tilføjer nye farver til farvekortet). Dette har en stor effekt på mange GIMP-operationer: For eksempel vil GIMP normalt ikke være i stand til at finde de helt rigtige farver i farvekortet, så den vil tilnærme dem ved at bruge den nærmeste tilgængelige farve. Dette kaldes nogle gange kvantisering. Hvis farvekortet er for begrænset eller dårligt valgt, kan det nemt give en meget dårlig billedkvalitet.

Dialogen Farvekort giver dig mulighed for at ændre et billedes farvekort, enten ved at oprette nye elementer eller ved at ændre farverne for de eksisterende elementer. Hvis du ændrer den farve, der er forbundet med et givet indeks, vil du se ændringerne afspejlet i hele billedet som et farveskift for alle pixels, der er tildelt det indeks. Elementerne er nummereret med 0 i øverste venstre hjørne, 1 til højre for, osv.

#### 2.4.3. Brug af dialogen Farvekort

Disse handlinger kan udføres med denne dialog:

Klik på et farvefelt

  Dette indstiller GIMPs forgrundsfarve til den farve, du klikker på, som vist i Værktøjskassens farveområde. Som et resultat vil denne farve blive brugt til den næste maleoperation, du udfører.

Ctrl-klik på et farvefelt

  Dette indstiller GIMPs baggrundsfarve til den farve, du Ctrl-klikker på, som vist i Værktøjskassens farveområde.

Dobbeltklik på et farvefelt

  Indstiller GIMPs forgrundsfarve til den farve, du klikker på, og åbner også Farveredigering, der giver dig mulighed for at ændre dette farvekortelement til en ny farve.

Farveindeks

  Du kan vælge et andet farvekortelement ved at skrive dets indeks her eller klikke på rulleknappen til højre.

HTML-notation

  Dette område viser en hex-kode (som den, der bruges i HTML) for den farve, der er tildelt det aktuelt valgte farvekortelement. Du kan redigere farven her i stedet for at bruge Farveredigering, hvis du vil. Se HTML-notation.

Knapper

  Knapbjælken i bunden tilbyder følgende funktioner:

  Redigér farve

    Denne knap (i nederste venstre hjørne af dialogen) åbner Farveredigering, der giver dig mulighed for at ændre farven for det aktuelt valgte farvekortelement. Effekten svarer til at dobbeltklikke på farvefeltet, bortset fra at det ikke indstiller GIMPs forgrundsfarve.

  Slet farve

    Med denne knap (i nederste venstre hjørne af dialogen) kan du slette en farve, som ikke bruges i billedet, fra farvekortet.

  Tilføj farve

    Denne knap (i bunden af dialogen) giver dig mulighed for at tilføje nye farver til farvekortet. Hvis du klikker på knappen, tilføjes den aktuelle forgrundsfarve, som vist i Værktøjskassen, i enden af farvekortet. Hvis du i stedet holder Ctrl nede og klikker, tilføjes baggrundsfarven fra Værktøjskassen.

    | Bemærk
    Farvekortet kan ikke indeholde mere end 256 elementer. Hvis det allerede har 256 elementer, vil det ikke have nogen effekt at forsøge at tilføje en farve.

  Vælg alle pixels med denne farve

    Denne knap giver dig mulighed for at vælge alle pixels med denne farve. For at tilføje til markeringen skal du bruge Skift-knappen, for at trække fra skal du bruge Ctrl-knappen, og for at gennemskære med den aktuelle markering skal du bruge Skift+Ctrl-knapperne.

| Vink
Hvis du laver en fejl, kan du fortryde den ved at fokusere markøren i det billede, hvis farvekort du har ændret, og derefter trykke på Ctrl+Z eller vælge Redigér → Fortryd i hovedmenuen.

| Bemærk
Hvis du maler et indekseret billede med en farve, som ikke findes i farvekortet, vil GIMP bruge den farve, der kommer tættest på i farvekortet.

#### 2.4.4. Farvekortets genvejsmenu

Højreklik på en farve i farvekortet for at vælge denne farve og åbne en genvejsmenu med følgende muligheder:

Redigér farve

  Denne kommando åbner en farvevælger, som giver dig mulighed for at ændre farven.

Tilføj farve fra forgrund

  Denne kommando er kun aktiveret, hvis den indekserede palet indeholder mindre end 256 farver. Værktøjskassens forgrundsfarve føjes til farvekortet.

Tilføj farve fra baggrund

  Denne kommando er kun aktiveret, hvis den indekserede palet indeholder mindre end 256 farver. Værktøjskassens baggrundsfarve føjes til farvekortet.

Vælg denne farve

  Dette vælger alle pixels i billedet, som har det valgte paletindeks.

Læg til markering

  Tilføjer alle pixels, som har det valgte paletindeks, til markeringen i billedet.

Træk fra markering

  Trækker alle pixels, som har det valgte paletindeks, fra markeringen i billedet.

Gennemskær med markering

  Gennemskær alle pixels, som har det valgte paletindeks, med den aktuelle markering i billedet.

Arrangér farvekort

  Arrangér farvekort: Denne kommando er beskrevet i Afsnit 8.34, “Arrangér farvekort”.

2.3. Dialogen kurver |  | 2.5. Dialogen histogram

Report a bug in GIMP Rapportér en fejl i fejlsporing