### 4.4. Dialogen skabeloner

Figur 15.52. Dialogen skabeloner

Skabeloner er foruddefinerede billedindstillinger, som du kan bruge til hurtigt at skabe et nyt billede med dine foretrukne dimensioner, opløsning osv. GIMP har mange skabeloner, men du kan også lave dine egne. Når du opretter et nyt billede, kan du få adgang til listen over eksisterende skabeloner og vælge en, der skal bruges som basis for dit nye billede. Dialogen “Skabeloner” giver dig mulighed for at administrere disse skabeloner.

#### 4.4.1. Aktivér dialogen

Dialogen kan dokkes. Se hvordan i afsnittet Afsnit 2.3, “Dialoger og dokning”.

Du kan tilgå den:

- gennem hovedmenuen: Vinduer → Dokbare dialoger → Skabeloner.

- fra fanebladsmenuen i enhver dokbar dialog ved at klikke på fanebladsmenuknappen og vælge Tilføj faneblad → Skabeloner

#### 4.4.2. Brug dialogen Skabeloner

Du vælger en skabelon ved at klikke dens ikon. Højreklik for at få en genvejsmenu frem, som har de samme funktioner som knapperne.

##### 4.4.2.1. Gitter-/listetilstande

I fanebladsmenuen for dialogen “Skabeloner” kan du vælge mellem Vis som gitter og Vis som liste. I gittertilstand vises skabelonerne i et rektangulært layout af ikoner (medmindre du har givet dem et bestemt ikon, som vi vil se senere). Kun den valgte skabelons ikon vises. I listetilstand er de linet op lodret og navnene vises.

I fanebladsmenuen kan størrelsen på forhåndsvisningen af ikonerne ændres.

| Vink
I listevisning vil Ctrl+F åbne et søgefelt. Se Vis som liste

##### 4.4.2.2. Knapperne i bunden

Knapbjælken i bunden tilbyder følgende funktioner:

Opret et nyt billede fra den valgte skabelon

  Klikkes på denne knap, oprettes et nyt billede med indstillingerne, som er defineret i den valgte skabelon.

Opret en ny skabelon

  Klikkes på denne knap, åbnes dialogen Ny skabelon, der er identisk med dialogen Redigér skabelon, som vi vil se nedenfor.

Duplikér denne skabelon

  Klikkes på denne knap, åbnes dialogen Redigér skabelon, som beskrives efterfølgende.

Redigér denne skabelon

  Klikkes på denne knap, åbnes dialogen Redigér skabelon, hvor du kan justere den valgte skabelons billedrelaterede indstillinger.

Slet denne skabelon

  Sletter den valgte skabelon efter at have bedt om bekræftelse.

  | Vink
  Hver skabelon gemmes i en `templaterc`-fil i din personlige GIMP-mappe. Hvis du vil gendanne nogle slettede skabeloner, kan du kopiere eller tilføje skabelonposter til din fil fra `templaterc`-masterfilen i mappen `etc/gimp/3.0` i GIMPs systemmappe.

#### 4.4.3. Redigér skabelon

Figur 15.53. Dialogen Redigér skabelon

Denne dialog giver dig mulighed for at ændre indstillingerne for den valgte skabelon.

Du kan få adgang til denne dialog ved at klikke på knappen Redigér skabelon i bunden af dialogen Skabeloner.

Indstillinger

Navn

  I dette tekstfelt kan du ændre skabelonens navn.

Ikon

  Ved at klikke på dette ikon kan du vælge et andet ikon, der skal vises foran navnet på denne skabelon. Ikonet kan vælges fra en liste over foruddefinerede ikoner, fra en fil på din computer eller ved at indsætte det fra udklipsholderen.

Billedstørrelse

  Her indstiller du bredden og højden på det nye billede. Standardenheden er pixels, men du kan vælge en anden enhed i menuen ved siden af. Hvis du gør det, skal du være opmærksom på, at den resulterende pixelstørrelse bestemmes af x- og y-opløsningen (som du kan ændre i de Avancerede indstillinger) og af indstillingen af “Punkt for punkt” i menuen Vis.

Portræt-/landskabsknapper

  Disse knapper skifter mellem portræt- og landskabstilstand. Deres effekt er at udveksle værdierne for Bredde og Højde. Hvis x- og y-opløsningerne er forskellige (i Avancerede indstillinger), bliver disse værdier også byttet om. Til højre vises billedstørrelse, billedopløsning og farverum.

Avancerede indstillinger

Med de avancerede indstillinger kan du ændre flere andre billedindstillinger.

x- og y-opløsning

  Værdierne i felterne x-opløsning og y-opløsning vedrører primært udskrivning: De påvirker ikke billedets størrelse i pixels, men de kan bestemme dets fysiske størrelse, når det udskrives. Værdierne for x- og y-opløsning kan bestemme, hvordan pixels oversættes til andre måleenheder, f.eks. millimeter eller inches (engelske tommer).

  | Vink
  Hvis du vil have billedet på skærmen vist med de korrekte mål, skal du vælge Vis → Punkt for punkt. Indstil zoomfaktoren til 100 % for at se billedet i dets sande skærmstørrelse. Kalibreringen af skærmstørrelsen udføres normalt, når GIMP installeres, men hvis billedet ikke vises i den korrekte størrelse, skal du muligvis justere skærmparametrene i GIMP. Du kan gøre dette i dialogen Indstillinger.

Farverum

  Du kan oprette det nye billede i forskellige farvetilstande. Det kan være enten som et RGB-billede eller et gråtonebillede.

  RGB-farve

    Billedet oprettes i farvesystemet rød/grøn/blå, som er det, der bruges af din computerskærm eller din fjernsynsskærm.

  Gråtoner

    Billedet oprettes som sort og hvid med forskellige gråtoner. Foruden kunstnerisk interesse kan denne type billede være nødvendig for nogle udvidelsesmoduler. Ikke desto mindre giver GIMP dig mulighed for at ændre et RGB-billede til gråtoner, hvis du vil.

  Du kan ikke oprette et indekseret billede direkte i denne menu, men du kan selvfølgelig altid konvertere billedet til indekseret tilstand, når det er blevet oprettet. Det gør du ved at bruge kommandoen Billede → Tilstand → Indekseret.

Præcision

  Med denne indstilling kan du definere den kodning, der bruges til at gemme pixeloplysninger. Se afsnittet Billedkodning for flere oplysninger.

  Der er fem tilgængelige muligheder:

  - 8 bit heltal

  - 16 bit heltal

  - 32 bit heltal

  - 16 bit flydende tal

  - 32 bit flydende tal

  Hvis du undrer dig over, hvad forskellen er mellem heltal og flydende tal (i forbindelse med grafik), er her en forklaring. Hvis du har et billede med 16 bit heltalspræcision pr. kanal, så har du 65.536 nuancer af forskellige røde, grønne og blå farvetoner — alle med lige store trin i forhold til hinanden (lige stor farveafstand). Hvis du har det i flydende tal, er der ingen lige brede trin — så du kan fordele de mulige farveværdier over udvalgte intervaller. Hvis du for eksempel ved, at du har et meget mørkt billede med mange nuancer af mørkerøde farvetoner, så vil du have gavn af flydende tal, fordi du kan mindske betydningen af de lysere farvetoner og få flere farvedetaljer ud af de mørkere røde.

  Figur 15.54. Eksempel på præcision

  Venstre billede er 8 bit, og det højre er 32 bit. Der er mange flere tilgængelige farver mellem farveovergangene på det højre billede.

Gamma

  Her kan du vælge billedets kanalkodning. Valgmulighederne er Ikkelineær og Lineært lys. For 8 bit heltalspræcision er standardindstillingen ikkelineær, og for 32 bit flydende talpræcision er den lineært lys. Se hvilke præcisionsindstillinger skal du vælge for flere oplysninger.

Farveprofil

  Her kan du vælge den farveprofil, der skal bruges til dit billede. Standard er GIMPs standardfarveprofil baseret på Farverum, Præcision og Gamma. Hvis du foretrækker at bruge en anden farveprofil, kan du vælge en ICC-farveprofilfil fra en placering på din computer ved at vælge Vælg farveprofil fra disken ….

Skærmkorrekturfarveprofil

  Du kan vedhæfte en CMYK-farveprofil til billedet med denne indstilling. Denne profil vil blive brugt til at skabe en skærmkorrigeret visning af billedet, når indstillingen Skærmkorrektur af farver er aktiveret i menuen Vis. Som med Farveprofil kan du, hvis du foretrækker at bruge en anden farveprofil, vælge en ICC-farveprofilfil fra en placering på din computer ved at vælge Vælg farveprofil fra disken ….

Gengivelsesmetode for skærmkorrektur

  Med denne indstilling kan du vælge den gengivelsesmetode, der skal bruges til at konvertere farverne fra det skærmkorrigerede billede til din skærmenhed, når Vis → Farvestyring → Skærmkorrektur af farver er aktiveret. De fire metoder er “Perceptuel”, “Relativ kolorimetrisk”, “Farvemætning” og “Absolut kolorimetrisk”. Se Afsnit 6.4, “Farvestyring” og Afsnit 6.8, “Undermenuen “Farvestyring”” for flere oplysninger.

Brug sortpunktskompensation

  Når den er aktiveret, forsøger BPC-algoritmen at justere visningen af mørkere områder i billedet, når indstillingen Skærmkorrektur af farver er aktiveret i menuen Vis.

Udfyld med

  Her angives baggrundsfarven, der skal bruges til dit nye billede. Det er bestemt også muligt at ændre baggrunden for et billede senere. Du kan finde flere oplysninger om, hvordan du gør det i dialogen Lag.

  Der er flere muligheder:

  - Udfyld billedet med den aktuelle Forgrundsfarve, som vises i Værktøjskassen.

    Bemærk, at du kan ændre forgrundsfarven, mens dialogen “Nyt billede” er åbent.

  - Udfyld billedet med den aktuelle Baggrundsfarve, som vises i Værktøjskassen. Du kan også ændre baggrundsfarven, mens dialogen er åben.

  - Udfyld billedet med Middelgrå (CIELAB). Dermed oprettes et lag med en grå farve, der er 50 % af den perceptuelle lyshed i den valgte farvetilstand.

  - Udfyld billedet med Hvid.

  - Udfyld billedet med Gennemsigtighed. Hvis du vælger denne mulighed, oprettes billedet med en alfakanal, og baggrunden er gennemsigtig. De gennemsigtige dele af billedet vises derefter med et ternet mønster for at vise gennemsigtigheden.

  - Udfyld billedet med et Mønster. Hvis du vælger denne mulighed, fyldes billedet med det aktuelt aktive mønster (som du kan ændre, mens denne dialog er åben).

Kommentar

  Her kan du skrive en beskrivende kommentar. Teksten er knyttet til billedet som en parasit og gemmes sammen med billedet i nogle filformater (PNG, JPEG, GIF).

  | Bemærk
  Du kan se og redigere denne kommentar i dialogen Billedegenskaber.

4.3. Dialogen Dokumenthistorik |  | 5. Dialoger relateret til filer

Report a bug in GIMP Rapportér en fejl i fejlsporing